Pellegrini, Peter, poslanec NR SR (2022-09-28):
Ďakujem veľmi pekne, pán predseda. Panie poslankyne, páni poslanci, dovoľte aj mne, aby som sa v mene strany Hlas, ktorá sa podpísala pod tento návrh, vyjadril k návrhu na odvolanie člena vlády povereného riadením rezortu financií Igora Matoviča. Podpísali sme sa pod tento návrh preto, že si myslíme, že Igor Matovič je najväčším zlom slovenskej politiky, je to človek, ktorý túto krajinu vedie od deviatich k piatim, a nechcem povedať že do záhuby, ale pod jeho vedením je Slovenská republika ako malá loďka v búrke bez kapitána pohadzovaná vetrom bez toho, aby vôbec sme tušili, kde nakoniec skončíme. 90 % obyvateľov tejto krajiny nedôveruje tomuto človeku a 90 % a možno aj viac percent ľudí tejto krajiny si želá, aby skončil. A preto ak by s týmto návrhom na odvolanie Igora Matoviča prišiel hocikto, hocikto, kolegovia z Republiky, kolegovia zo SMER-u, kolegovia ja neviem skade, vždy by podpisy opozície a HLAS-u dostali, pretože je našou povinnosťou urobiť vždy všetko pre to, aby sme takéhoto neschopného človeka hnali zo stoličky ministra financií kade ľahšie. Ja nebudem o Igorovi Matovičovi hovoriť vôbec nič, pretože ten človek si to ani nezaslúži a on už nás nemá čím prekvapiť. On sa predviedol sám tu za tú jeden a pol hodinu, a nie prvýkrát. Presne len potvrdil to, čo robí celých 12 rokov. Deštrukcia, lož, manipulácia, nadávky, urážky, jednoducho bordel. Toto je jeho štýl politiky, na ktorom sa nezmenilo nič za 12 rokov a ani sa nezmení, lebo jednoducho on je už taký. Dostal šancu. Možno bol prekvapený, keď vyhral voľby, a už vtedy som hovoril, že sa stal premiérom za trest, lebo on chcel možno dobrý výsledok, ale chcel byť tak v pozadí a niekde to tak všetko dirigovať a nakoniec sa za trest stal premiérom. A na tejto funkcii totálne zlyhal. Musel potupne po roku opustiť túto stoličku, ale našiel si, samozrejme, druhú, stoličku ministra financií, ktorá je jednou z najdôležitejších stoličiek vo vláde Slovenskej republiky, pretože bez ministra financií sa v krajine nepohne nič a žiaden minister nedokáže urobiť nič, pokiaľ mu na to minister financií neposkytne zdroje. Čiže bol a je stále kľúčovou osobou vlády Slovenskej republiky. Eduard Heger je len tieňovým premiérom – a povedal to tu dokonca predseda SaS Richard Sulík, že skutočným premiérom je, to, čo hovoríme my už dávno a stále – skutočným premiérom tejto krajiny je naďalej Igor Matovič. Krajina je v rozvrate, štrajkujú nám mestá a obce, štrajkujú lekári, štrajkujú vysoké školy, Jednota dôchodcov, štrajkujú odborári, jednoducho nenájdete jednu skupinu obyvateľov tejto krajiny, ktorá by povedala, chvalabohu, vláda nám pomohla alebo nejakým spôsobom rieši náš problém. Nenájdete. Fakt nenájdete. Choďte sa prejsť po ulici. Každé jedno stretnutie s občanom sa začína vetou: „Kedy nás už zbavíte toho blázna, kedy už skončí toto trápenie, kedy ho dáte zo stoličky ministra financií dolu?“, resp. povedia: „Keď to neviete, len ho pošlite k nám na námestie, my už sa s ním vysporiadame.“ Takto to dnes vyzerá na ulici, a preto sa ani nečudujem, že ten veľký kritik ochranky, pancierových vozidiel sa dodnes vláči s osobným ochrancom za chrbtom, pretože sa bojí vyjsť medzi svojich vlastných občanov, ktorých takto oblbol a doviedol do takejto ťažkej krízy, v akej sa nachádzame. Ak nebudeme robiť nič tu v parlamente, tak sa ani nič nezmení. To, že SaS-ka odišla, v poriadku, vidíte, už prešiel týždeň schôdze Národnej rady a tá funguje. Vláde tu prechádzajú zákony, prejde im asi aj rozpočet, čo ja viem, jednoducho zatiaľ žiadne vážne zemetrasenie nenastalo, preto hovoriť, že neodvolaním Igora Matoviča sa niečo ide dosiahnuť, to je scenár, ktorý naozaj, práve ten scenár nemôže nikto pochopiť. Igora Matoviča treba odvolať z funkcie, aby nemohol ďalej škodiť Slovenskej republike. A je jedno, čo sa potom stane. Našou úlohou je odvolať neschopného člena vlády. Mne je úplne jedno, kto potom s kým čo bude rokovať, ale nebude Igor Matovič už sedieť na stoličke a nebude škodiť tejto krajine. To má byť naším hlavným cieľom, ak chceme, aby tu zase vládol nejaký pokoj. Ak neurobíme nič, ja vám garantujem, že to budú nejako zliepať, plantať a tá menšinová vláda nejakým spôsobom aj tak tu dotiahne to možno až do konca volebného obdobia do marca 2024. Ak neurobíme nič, a keď pri tomto hlasovaní zlyháme, tak vám garantujem, že sa to tu budú ešte premotávať až do marca 2024, lebo nejaký spôsob vždy nájdu, lebo sa to vždy možno s niekým podarí upatlať a dohodnúť, aby vždy tie hlasy nejaké boli alebo aby kvórum bolo nižšie. Boli sme svedkami takých menšinových vlád, tá najpamätnejšia je Dzurindova, ktorá tiež fungovala tak, ako fungovala, ešte dodnes sú možno niekde spisy, kde prešetrovala NAKA, lebo sa snažila vyšetriť, či došlo, alebo nedošlo ku kupčeniu s hlasmi poslancov a ich uplácaniu, aby podporovali jeho vládu, preto by som tento scenár teraz nebral ani do úvahy. Nech si SaS-ka ide, nech sa ponúka, veď nech sa strápnia, nech idú tam, keď ho odvoláme, a ponúknu sa zase do vlády. Hádam už ani ja som neni taký naivný, že tento človek, Igor Matovič, ktorý je tak pomstychtivý, že on dodnes podľa mňa neodpustil ani trojročnému chlapčekovi, ktorý mu v detstve zobral na pieskovisku lopatku, že tento človek bude ochotný ich zobrať naspäť do vlády a že oni budú takí blbí, aby s týmto polobláznom a jednoducho neschopným človekom, s najsilnejším predsedom najsilnejšej politickej strany išli znovu do partie. To hádam nemôžte veriť ani nikto. Práve naopak. Ak sa nám podarí odvolať Igora Matoviča, je to prvá výrazná diera do tej ich loďky a väčšia šanca na to, že sa tento marazmus konečne skončí. Dámy a páni, keď odišla SaS z vlády, vyzval som Eduarda Hegera, aby prišiel pred parlament, a nech požiada o dôveru, lebo sme chceli vidieť, o akých poslancov sa ide menšinová vláda opierať. Menšinová vláda je úplne v poriadku. Takú mali aj v Čechách, ale tak sa hrdo komunistická strana prihlásila k tomu, že síce nie je súčasťou koalície, ale podporuje všetky vládne veci. A vládli. Ale všetci to vedeli. A ja som o nič iné nežiadal, aby len nám pán premiér Heger išiel ukázať, s kým to tu ide do marca 2024 vládnuť, s ktorými poslancami, ktorí budú menšinovú vládu podporovať. A nielen aby sme to videli my, ale aby to videli všetci občania Slovenskej republiky, kto si ide hrdo nalepiť na seba tričko „Podporujem Igora Matoviča.“ Len aby bolo jasno. A nech si ľudia spravia svoj názor. Každý pán poslanec má to právo. Ale nech to verejne sa povie a podľa toho sa my všetci ostatní dokážeme zariadiť. Jednoducho budúca, nechcem povedať športovú hantýrku, ale pri hlasovaní si oblečieme dresy. Budú sa obliekať dresy a každý si vyberie, ktorý si vyberie. Buď si oblečie na seba dres, že je za odvolanie Igora Matoviča, alebo si niekto na seba nasadí dres: „Podporujem Igora Matoviča, chcem, aby zostal na svojej stoličke a ďalej škodil Slovenskej republike.“ Iba takýto je výber. Žiadna iná cesta neexistuje. A vymýšľať to nejakými príbehmi a podmienkami a neviem čím všetkým je len snaha možno zahmlieť alebo ospravedlniť svoje konanie, ale to už každý poslanec si, samozrejme, bude musieť svojim voličom zodpovedať. Ja naozaj nechcem hovoriť dlho, pretože si myslím, že rozhodujúce v tomto a v tomto odvolávaní bude najdôležitejšie samotné hlasovanie, a nie rozprava, a preto mi dovoľte ešte raz zopakovať, že zajtrajšie hlasovanie, za zajtrajšie hlasovanie sa budeme každý jeden z nás zodpovedať občanom tejto krajiny a budeme sa im musieť pozrieť do očí a povedať, ako sme hlasovali a prečo sme Igora Matoviča neodvolali. HLAS všetkými 11 poslancami zajtra na hlasovaní bude hlasovať za odvolanie Igora Matoviča a budeme sa tak snažiť naplniť vôľu 90% obyvateľov tejto krajiny. Ďakujem veľmi pekne.